钦定古今图书集成/明伦汇编/官常典/第775卷 > 霍峻
## 钦定古今图书集成/明伦汇编/官常典/第775卷 > 霍峻

按《蜀志》本传：“峻字仲邈，南郡枝江人也。兄笃于乡里，
合郡曲数百人。笃卒，荆州牧刘表令峻摄其众。表卒，
峻率众归先主，先主以峻为中郎将。先主自葭萌南
还袭刘璋，留峻守葭萌城。张鲁遣将杨帛诱峻，求共
守城。峻曰：‘小人头可得，城不可得’！帛乃退去。后璋将
扶禁、向存等帅万馀人由閴水上攻围峻，且一年不”
能下，峻城中兵才数百人，伺其怠隙，选精锐出击，大
破之，即斩存首。先主定蜀，嘉峻之功，乃分广汉为梓
潼郡，以峻为梓潼太守、裨将军。在官三年，年四十卒，
还葬成都。先主甚悼惜，乃诏诸葛亮曰：“峻既佳士，加
有功于国，欲行酹。”遂亲率群僚，临会吊祭，因留宿墓
上，当时荣之。